Uitdaagbeker-reeks: Scarlets troef CheetahsLouis van der Westhuizen (Foto: CheetahsRugby/Twitter) Die deur is slegs op ŉ skrefie oop vir Cheetahs se rugbyspan om vir die uitspeelrondes van die Europese Uitdaagbekerreeks te kwalifiseer nadat hulle Vrydagaand met 20-17 deur die Walliese Scarlets op Parcy Y Scarlets in Llanelli geklop is. Die tuisspan was rustyd met 10-3 voor en het die wedstryd beklink nadat die heelagter Leigh Halfpenny in die 67ste minuut met ŉ strafdoel geslaag het om sy span met 20-17 te laat voorloop, wat die eindtelling gebly het. Die Scarlets is teen alle verwagtinge in onoorwonne ná drie wedstryde in Groep B en is reeds verseker van ŉ plek in die uitspeelrondes (die top ses-spanne in elke groep en die spanne wat negende en tiende in die Europese Bekerreeks eindig) dring tot die uitspeelrondes (laaste groep van 16 deur). Die Scarlets is los voor met 14 punte terwyl die Cheetahs vierde in Groep B is met ses punte. Die Cheetahs, wat ŉ bonuspunt verdien het, rond hul verpligtinge volgende Sondag in Parma in Italië (hul tydelike tuisveld) teen die Franse Pau-span af. Die Cheetahs het hul eerste kragmeting teen Pau in Frankryk met 21-16 gewen en as hulle die oorkruiswedstryd ook wen, kan hulle steeds deurdring. Die Cheetahs, wat sonder hul drie beseerde Springbokke, Frans Steyn, Ruan Pienaar en Oupa Mohoje moes klaarkom, het byna die knoop teen die Scarlets deurgehak. Dalk is daar ŉ bietjie te veel geskop, want die Cheetahs het volgens die amptelike statistieke 35 keer geskop en 1 251 meter veld gewen. Die Scarlets het die bal 37 keer gesool en 1 341 meter veld gewen. Een vir jou en dan een vir my. Tog was daar vier sprankeldrieë (twee deur die Cheetahs se Louis van der Westhuizen en Daniel Kasende en twee deur die Scarlets se Steff Evans en Johnny McNicholl). Die twee pakke het mekaar opgedreun en daar was min tussen die spanne te kies. Die Scarlets moes kort voor rustyd baie diep delf nadat jul agsteman Carwyn Tuipulotu met ŉ geelkaart afgestuur is nadat hy ŉ Cheetah-teenstander se voete gevaarlik onder hom uitgelig het toe hy hoog vir die bal gespring het. Dalk kon die Cheetahs dit beter uitgebuit het, dalk kon hulle beter in die lynstane gevaar het, dalk kon hulle minder geskop het en meer aangeval het. Maar as is verbrande hout en nou is daar geen ander keuse vir die Cheetahs nie om hul laaste kragmeting met Pau te wen. Punte: Scarlets 20 (10). Drieë: Steff Evans, Johnny McNicholl Doelskoppe: Leigh Halfpenny (2). Strafdoele: Halfpenny (2). Cheetahs 17 (3) Drieë: Louis van der Westhuizen, Daniel Kasende. Doelskoppe: Siya Masuku (2). Strafdoel: Masuku It wasn't pretty, but we're through to the knockout stages ???? Nad oedd hi'n un bert ond… ni yn rownd yr 16 olaf!#ChallengeCupRugby #YmaOHyd pic.twitter.com/rj3kjvq7Ks — Scarlets Rugby (@scarlets_rugby) January 13, 2023